CPALL – กองทุนลูบคมตลาดทุน
ชักเย่อกันมาพักใหญ่แล้วระหว่าง CPALL กับกองทุน
9 ก.พ. 2559

ธนะชัย ณ นคร
 
ชักเย่อกันมาพักใหญ่แล้วระหว่าง CPALL กับกองทุน
ล่าสุด อย่างที่รับทราบกันไปแล้วว่า คณะกรรมการ หรือบอร์ดของ CPALL เหมือนจะถอยออกมา 1 ก้าวแล้วล่ะ
นั่นคือ การตั้งกรรมการบรรษัทภิบาลขึ้นมา และมีการว่าจ้างบริษัทภายนอกเข้ามาช่วยบริหาร หรือคอยแนะผู้บริหารของบริษัทในเรื่องธรรมาภิบาล
ส่วนกรรมการที่มีปัญหา ก็ยังคงทำงานตามปกติ
คุณบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย (IOD) ออกแถลงการณ์ทันที
“รู้สึกผิดหวังกับผลการพิจารณาของกรรมการ ซีพี ออลล์”
ส่วนท่าทีต่อไปของกองทุนต่างๆ คงจะต้องไปรอผลการประชุมในวันที่ 18 ก.พ.นี้
จากข่าวที่ออกมาบอกว่า จะมีการดึงกองทุนบำเหน็จบำนาญข้าราชการ (กบข.) กองทุนประกันสังคม (สปส.) และอาจมีนักลงทุนสถาบัน เช่น บริษัทประกัน เข้าร่วมประชุมด้วย
ขณะกำลังเขียนต้นฉบับ ยังไม่มีการตอบรับจากนักลงทุนสถาบันต่างๆ ที่ดึงเข้ามาเพิ่มเติม
แต่มีผู้บริหารจากนักลงทุนสถาบันรายหนึ่งบอกว่า วันนี้ (8 ก.พ.) เป็น “วันชิวอิก”.. วันตรุษจีน… ดังนั้น หลังวันตรุษจีนค่อยมาว่ากันใหม่
ส่วนช่วง 2–3 วันที่ผ่านมา ห้องสินธร ในพันทิพย์ กำลังสนุกสนานกับเรื่องนี้มาก
หลายคนตั้งกระทู้เฉพาะประเด็นนี้ขึ้น และมีคนเข้ามาแสดงความคิดเห็นตลอดเวลา มีทั้งฝ่ายที่หนุน CPALL และฝ่ายสนับสนุนการดำเนินการของกองทุนต่างๆ
และหลายคนก็มีการตั้งคำถามไปยังคุณวรวรรณ ธาราภูมิ ในฐานะนายกสมาคม บลจ. ว่าจะดำเนินการอย่างไรต่อ
หุ้น CPALL มีมูลค่าหลักทรัพย์ตามราคาตลาดกว่า 3.85 แสนล้านบาท
กองทุนทุกแห่งถือรวมกันประมาณ 30%
หากฟังเหตุผลของกองทุนต่างๆ ที่ยังถือหุ้นอยู่ หรือยังไม่ขาย นอกจากจะต้องรอความชัดเจนจากบอร์ดของซีพี ออลล์
ก็ยังแจงเหตุผลอีกด้านด้วยว่า หากทุกกองทุนเทขายหุ้น หรือปรับพอร์ต พร้อมๆ กัน ย่อมมีผลกระทบต่อหุ้นซีพี ออลล์ อย่างมาก และมากที่สุด
และจะกระทบไปยังตลาดหุ้นโดยรวมอย่างเลี่ยงไม่ได้
หุ้นที่มีมาร์เก็ตแคปกว่า 3.85 แสนล้านบาท ถูกทิ้งออกมากว่า 30% ดูไม่จืดแน่นอน ดัชนีหุ้นไทยหายวับหลายสิบจุดทันทีแน่นอน
ประเด็นที่น่าสนใจคือ ตอนนี้ทุกคนรอคอยผลการประชุมของสมาคมบลจ.วันที่ 18 ก.พ.นี้ และนั่นทำให้หุ้นของซีพี ออลล์ กลับมาถูกกดดันอีกครั้ง
วานนี้ราคาลงไปกว่า 1.75 บาท มาที่ 41.00 บาท เปลี่ยนแปลง -4.09%
ทว่า มีข้อที่เป็นที่น่าสังเกต
ราคาหุ้น CPALL หากรูดลงไปแถว 38–39 บาทต่อหุ้น ก็จะมีแรงรับซื้อเข้ามาจำนวนมาก
ทำให้ราคาไม่ค่อยหลุดจากแนวนี้มากนัก
มีอีกประเด็นที่น่าสนใจคือ ในช่วงหลายวันที่ผ่านมา มีบทวิเคราะห์โบรกฯ ไทย และโบรกฯ ต่างชาติ ต่างออกมาพร้อมๆ กันในการแนะนำซื้อหุ้น CPALL
เข้าใจว่าบทวิเคราะห์นี้สำหรับนักลงทุนที่ต้องการลงทุนเพื่อผลตอบแทนจริงๆ
และอาจไม่ได้สนใจเรื่อง CG มากนัก
ปฏิเสธอีกไม่ได้ว่า หุ้น CPALL เป็นหุ้นที่ให้ผลตอบแทนในระดับที่ดี และมีตัวเลขอัตราการเติบโตเพิ่มทุกปี
ยิ่งหากใครได้หุ้นตัวนี้ในช่วงราคายังต่ำ ก็ไม่ค่อยอยากจะขาย
อย่างกองทุนหลายๆ กองทุนเอง ก็ได้หุ้นมาในช่วงที่ราคายังถูก สะสมมาเรื่อยๆ
แต่เมื่อหุ้นตัวนั้นๆ ไม่เข้าเกณฑ์การลงทุนของกองทุนต่างๆ ก็ต้องมีการ ปรับพอร์ตออกไป ทั้งที่อีกด้านก็อาจรู้สึกว่าเสียดาย และจะไปกระทบกับผลตอบแทนของผู้ถือหุ้นหน่วยลงทุนด้วย
ส่วนตัวนั้น ยังไม่รู้ว่าการตั้งบรรษัทภิบาลของซีพีออลล์ ทางกองทุนและนักลงทุนสถาบันจะพอยอมรับได้หรือไม่
หากไม่….
ก็คงได้เห็น“ช้างสารชนกัน”
ส่วนหญ้าแพรกก็แหลกลาญตามระเบียบ 